b'\n_START_ARTICLE_\nBilk\xc3\xb8\n_START_PARAGRAPH_\nBilk\xc3\xb8 eller trafikkork (sakteg\xc3\xa5ende eller stillest\xc3\xa5ende (bil)trafikk) p\xc3\xa5 vei er en tilstand som karakteriseres av lengre reisetid og lavere hastigheter p\xc3\xa5 bilveier. Bilk\xc3\xb8er kan utl\xc3\xb8ses av en rekke faktorer, men dannes n\xc3\xa5r trafikken n\xc3\xa6rmer seg \xe2\x80\x93 eller overstiger \xe2\x80\x93 veiens maksimale kapasitet. De kan forekomme regelmessig \xe2\x80\x93 og da ofte i utpregede flaskehalser \xe2\x80\x93 eller uregelmessig. De f\xc3\xb8rer til en konsentrasjon av kj\xc3\xb8ret\xc3\xb8y med forbrenningsmotorer i gang og i sin tur \xc3\xb8kende luftforurensning._NEWLINE_ \xc2\xa0 \xc2\xa0 \xc2\xa0K\xc3\xb8er er langt fra begrenset til bilveier, men disse har vist seg s\xc3\xa6rlig utsatt fordi kapasiteten er temmelig lav sammenlignet med kollektive transportmidler \xe2\x80\x93 s\xc3\xa6rlig jernbaner og tunnelbaner, men kapasiteten p\xc3\xa5 veien kan ogs\xc3\xa5 \xc3\xb8kes ved \xc3\xa5 overf\xc3\xb8re trafikk fra biler til busser eller trikker. En k\xc3\xb8 av transportmidler som tog eller fly er mindre i\xc3\xb8ynefallende fordi togene eller flyene sjelden st\xc3\xa5r eller g\xc3\xa5r tett i tett slik som bilene p\xc3\xa5 en vei.\n_START_SECTION_\nVirkemidler mot bilk\xc3\xb8er\n_START_PARAGRAPH_\nBilk\xc3\xb8 kan avhjelpes ved trafikkvarsling bl.a. via radio og Google Maps, samt skilting og omkj\xc3\xb8ring forbi k\xc3\xb8belastede strekninger. Dersom tilstrekkelig mange bilister forbereder seg p\xc3\xa5 bilk\xc3\xb8 og velger alternative kj\xc3\xb8reruter eller endrer tid for bilturen, vil det forebygge bilk\xc3\xb8. S\xc3\xa6rlig i rushtrafikken vil det avhjelpe bilk\xc3\xb8 dersom bilister parkerer bilen, velger andre transportmidler, som kollektivtrafikk, eller g\xc3\xa5r eller sykler. Hvis man havner i bilk\xc3\xb8, vil god k\xc3\xb8kultur redusere bilk\xc3\xb8en.  Ut\xc3\xa5lmodige bilister i bilk\xc3\xb8 kan skape farlige situasjoner, uhell og ulykker og mer bilk\xc3\xb8. Man b\xc3\xb8r beregne god tid og holde avstand og ikke pr\xc3\xb8ve \xc3\xa5 spare inn noen sekunder p\xc3\xa5 \xc3\xa5 kj\xc3\xb8re forbi._NEWLINE_Hvordan man skal redusere bilk\xc3\xb8er p\xc3\xa5 lang sikt er et omstridt politisk sp\xc3\xb8rsm\xc3\xa5l.  Virkemidler er \xc3\xa5 \xc3\xb8ke kapasiteten p\xc3\xa5 veinettet, gj\xc3\xb8re kollektive l\xc3\xb8sninger, \xc3\xa5 g\xc3\xa5 og sykle mer attraktivt og innf\xc3\xb8ring av restriktive tiltak som rushtidsavgift og bomringer for \xc3\xa5 begrense biltrafikken i byer og tettbygde str\xc3\xb8k.  Milj\xc3\xb8argumenter som klimautfordringer og \xc3\xa5 begrense luftforurensing er brukt som argumenter for restriktive tiltak, som ogs\xc3\xa5 har innvirkning p\xc3\xa5 trafikkmengden og omfanget av bilk\xc3\xb8.'